ከ48 ሺሕ በላይ ለሚሆኑ የመስቃንና ማረቆ ተፈናቃዮች ዕርዳታ እንዲቀርብ ተጠየቀ
በግጭቱ 24 ሰዎች ሲሞቱ 167 ተጎድተዋል ባለፈው ሳምንት አጋማሽ ጀምሮ በደቡብ ክልል ጉራጌ ዞን፣ በመስቃንና ማረቆ ወረዳዎች ውስጥ በተቀሰቀሰ ግጭት 24 ዜጎች ሞተው 167 ሰዎች የአካል ጉዳት ሲደርስባቸው፣ ከ48 ሺሕ በላይ ተፈናቃዮች የዕለት ደራሽ የምግብና ምግብ ነክ ዕርዳታ እንዲደረግላቸው ለፌዴራል መንግሥት ጥያቄ መቅረቡ ታውቋል፡፡ የብሔራዊ አደጋ ሥጋት ሥራ አመራር ኮሚሽነር አቶ ምትኩ ካሳ ለሪፖርተር እንዳስታወቁት፣ የደቡብ ክልል መንግሥት በወረዳው በተቀሰቀሰው ግጭት ለተፈናቀሉ ከ48 ሺሕ በላይ ለሆኑ ዜጎች የምግብ ዕርዳታ እንዲደረግለት ጥያቄ አቅርቧል፡፡ በዚህ ጥያቄ መሠረት ኮሚሽኑ አዳማ ከተማ ከሚገኘው ማዕከላዊ የአደጋ መጠባበቂያ መጋዘን፣ በ24 ሰዓታት ውስጥ የተጠየቀውን ዕርዳታ እንደሚያደርስ ገልጸዋል፡፡ በመስቃንና ማረቆ ወረዳዎች ነዋሪዎች መካከል ባለፈው ሳምንት ለተቀሰቀሰው ግጭት መነሻው በመሬት ይገባኛል ሳቢያ የተፈጠረ አለመግባባት እንደነበር ተገልጿል፡፡ በጉራጌ ዞን መስቃን ወረዳ በተለይም ሰሜን ዲዳና ባቶ ፎቶ በተባሉ ሁለት ቀበሌዎች ውስጥ ግጭቱ በማየሉ ሳቢያ፣ በሺዎች የሚቆጠሩ ነዋሪዎች ሕይወታቸውን ለማትረፍ ከአካባቢያቸው መፈናቀላቸው ታውቋል፡፡ በዚህም ምክንያት የክልሉ አስተዳደር ለፌደራል መንግሥት ባቀረበው ጥሪ መሠረት፣ ከ48 ሺሕ በላይ ለሚሆኑ ተፈናቃዎች ዕርዳታ መጓጓዝ እንደሚጀምር ታውቋል፡፡ በአደጋ ሥጋት ሥራ አመራር ኮሚሽን አሠራር መሠረት፣ የዕርዳታ ጥያቄ በቀረበ በ48 ሰዓታት ውስጥ ለተጎጂዎች መድረስ አለበት፡፡ በመሆኑም የመስቃንና ማረቆ ተፈናቃዎች ከዕርዳታ ማከማቻው ጣቢያ ካላቸው ቅርበት አኳያ በ24 ሰዓታት ውስጥ እንዲደርሳቸው ይደረጋል የተባለው፣ ሰኞ ኅዳር 10 ቀን 2011 ዓ.ም. ለኮሚሽኑ ጥሪ በመቅረቡ እንደሆነ አቶ ምትኩ ገልጸዋል፡፡ በአገሪቱ በፖለቲካና በጎሳ ተኮር ግጭቶች ሳቢያ የተፈናቃዮች ቁጥር ከ2.8 ሚሊዮን በላይ መሆኑን የገለጹት አቶ ምትኩ፣ ከእነዚህ ውስጥ ወደ ቄያቸው እንዲመለሱ የተደረጉት 927 ሺሕ ተፈናቃዎች እንደሆኑም አክለዋል፡፡ በመጠለያዎችና በየዘመድ አዝማዱ ተጠግተው የተጠለሉ ከ1.8 ሚሊዮን በላይ ተፈናቃዮችን ጨምሮ ወደ ቀዬያቸው የተመለሱትም ጭምር ለማቋቋም፣ የዕለት ደራሽ ዕርዳታና ልዩ ልዩ ድጋፎች እየተደረጉ እንደሚገኙም ተጠቁሟል፡፡ በእርስ በርስ ግጭት የተፈናቀሉትን ጨምሮ በድርቅና በጎርፍ አደጋዎችም ከቤት ንብረታቸው የተፈናቀሉና ጉዳት የተደረሰባቸው በሚሊዮን የሚቆጠሩ ዜጎች የዕለት ደራሽ ዕርዳታ እየቀረበላቸው እንደሚገኝ ሲታወቅ፣ ከአንድ ሳምንት በኋላ ይፋ እንደሚደረግ የሚጠበቀው አዲስ የመኸር ወቅት የዳሰሳ ጥናትም በአገሪቱ ዕርዳታ የሚያስፈልጋቸውን ዜጎች ብዛትና የሚያስፈልገውን የዕርዳታ መጠን እንደሚታወቅ ከኮሚሽነሩ ማብራሪያ ለመረዳት ተችሏል፡፡ 